

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

 На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016, 67/2021 – др. закон и 114/2021) и члана 8. Правилника о подстицајима за инвестиције за унапређење и развој руралне инфраструктуре („Службени гласник РС“, брoj 97/2023 и 99/2023), расписује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОСТВАРИВАЊЕ ПРАВА НА ПОДСТИЦАЈЕ ЗА ИНВЕСТИЦИЈЕ ЗА УНАПРЕЂЕЊЕ И РАЗВОЈ РУРАЛНЕ ИНФРАСТРУКТУРЕ ЗА 2023. ГОДИНУ**

**Предмет Јавног позива**

**Члан 1.**

 У складу са чланом 8. Правилника о подстицајима за инвестиције за унапређење и развој руралне инфраструктуре („Службени гласник РС“, брoj 97/2023 и 99/2023) (у даљем тексту: Правилник), Министарство пољопривреде, шумарства и водопривреде – Управа за аграрна плаћања (у даљем тексту: Управа), расписује Јавни позив за подношење захтева за остваривање права на подстицаје за инвестиције за унапређење и развој руралне инфраструктуре за 2023. годину (у даљем тексту: Јавни позив).

 Јавни позив садржи податке о врстама подстицаја за које се расписује позив у складу са Правилником, роковима за подношење захтева, висини расположивих средстава по јавном позиву, као и друге податке потребне за спровођење јавног позива.

**Врсте подстицаја**

**Члан 2.**

Овај Јавни позив, у складу са Правилником, расписује се за подстицaје који обухватају подстицаје за инвестиције у изградњу и опремање објеката:

1) за снабдевање водом;

2) путне инфраструктуре;

3) за складиштење и прераду пољопривредних производа.

 Инвестиције и прихватљиви трошкови који су предмет подстицаја из става 1. овог члана дати су у Прилогу – *Листа прихватљивих инвестиција и трошкова за унапређење и развој руралне инфраструктуре*, који је одштампан уз Правилник и чини његов саставни део.

**Услови за остваривање права подстицаје**

 **Члан 3**.

 Право на подстицаје остварује јединица локалне самоуправе, у складу са законом којим се уређују подстицаји у пољопривреди и руралном развоју, која испуњава услове за остваривање права на подстицаје у складу са Правилником.

**Члан 4**.

Право на подстицаје остварује лице из члана 5. Правилника и члана 3. овог Јавног позива ако:

1) није предузета ниједна радња везана за реализацију инвестиције, у складу са Правилником, пре доношења решења о одобравању права на подстицаје, осим израде техничке документације за изградњу објекта у складу са законом којим се уређује планирање и изградња;

2) се инвестиција која је предмет захтева за остваривање права на подстицаје реализује у насељеном месту које има мање од 10 000 становника, према подацима последњег пописа органа надлежног за послове статистике;

3) има пројекат за грађевинску дозволу и/или идејни пројекат и/или пројекат за извођење у складу са законом којим се уређује планирање и изградња са предмером и предрачуном радова, као и грађевинску дозволу, односно решење за извођење радова, осим за прихватљиве инвестиције у врсте објеката за које није прописано издавање грађевинске дозволе, односно није прописано издавање решења за извођење радова, у складу са законом којим се уређује планирање и изградња, као и за инвестиције у набавку нове опреме, машина и уређаја;

4) се инвестиција која је предмет захтева за остваривање права на подстицаје не финансира из других извора јавног финансирања, односно, ако није у поступку за остваривање финансирања из других јавних извора финансирања;

5) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

6) постоје расположива средства за одобравање права на подстицаје у оквиру укупних средстава опредељених јавним позивом, у складу са посебним прописом којим се уређује расподела подстицаја у пољопривреди и руралном развоју и Правилником;

7) рачуни корисника подстицаја нису блокирани, као и ако нису били у блокади дуже од 30 дана у периоду од 12 месеци пре подношења захтева за остваривање права на подстицаје.

Изузетно од става 1. тачка 2) право на подстицаје за инвестиције у изградњу и опремање објекта за складиштење и прераду пољопривредних производа лице из члана 5. Правилника и члана 3. овог Јавног позива, остварује и ако се инвестиција реализује у индустријској зони у складу са важећим планским документом, у насељеном месту које има 10 000 или више становника.

**Члан 5.**

Ако је предмет захтева за остваривање права на подстицаје опрема која се уграђује у постојећи објекат, лице које испуњава услове из чл. 5. и 6. Пправилника и чл. 3. и 4. овог Јавног позива, остварује право на подстицаје ако је објекат у који се уграђује опрема уписан као законито изграђен објекат у катастру непокретности, односно објекат који има правоснажну употребну дозволу у складу са законом којим се уређује планирање и изградња, односно правоснажно решење о озакоњењу у складу са законом којим се уређује озакоњење објеката.

**Рок за подношење захтева за остваривање права на подстицаје**

**Члан 6.**

Захтев за остваривање права на подстицаје за инвестиције за унапређење и развој руралне инфраструктуре за 2023. годину, по овом Јавном позиву, подноси се у периоду од 13. новембра до 20. новембра 2023. године, закључно.

 Захтеве поднете пре почетка или после истека рока из става 1. овог члана, Управа одбацује решењем, у складу са законом којим се уређује општи управни поступак.

Подносилац захтева може поднети само један захтев за остваривање права на подстицаје по истом јавном позиву, који може да обухвати једну или више врста подстицаја, односно једну или више инвестиција у складу са Правилником и јавним позивом.

**Електронски образац захтева за остваривање права на подстицаје**

**Члан 7.**

Лице које испуњава услове за остваривање права на подстицаје у складу са Правилником и овим Јавним позивом започиње остваривање права на подстицаје избором и попуњавањем одговарајућег електронског обрасца захтева, у online форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Електронски образац захтева из става 1. овог члана обухвата:

1) основне податке о подносиоцу захтева, и то:

(1) јединица локалне самоуправе,

(2) име и презиме одговорног лица јединице локалне самоуправе (градоначелник или председник општине),

(3) адреса седишта,

(4) матични број (МБ),

(5) порески идентификациони број,

(6) контакт подаци службеног лица јединице локалне самоуправе одређеног за обављање послова припреме и спровођења инвестиције,

(7) подаци о рачуну јединице локалне самоуправе за намену исплате подстицаја у пољопривреди и руралном развоју;

2) податке о појединачном предмету прихватљиве инвестиције из Табеле, који је предмет захтева за остваривање права на подстицаје, и то:

(1) врста подстицаја из члана 3. став 1. Правилника,

(2) назив и опис инвестиције из Табеле;

3) подаци о месту инвестиције, и то:

(1) насељено место,

(2) катастарска општина,

(3) број катастарске парцеле;

4) изјаву подносиоца захтева под кривичном и материјалном одговорношћу да:

(1) није преузета ниједна радња везана за реализацију инвестиције која је предмет захтева за остваривање права на подстицаје у складу са Правилником пре доношења решења о одобравању права на подстицаје, осим израде техничке документације за изградњу објекта у складу са законом којим се уређује планирање и изградња,

(2) се инвестиција која је предмет захтева за одобравање права на подстицаје реализује у насељеном месту које има мање од 10 000 становника, према подацима последњег пописа органа надлежног за послове статистике, односно за подстицаје за инвестиције у изградњу и опремање објекта за складиштење и прераду пољопривредних производа да се реализује у индустријској зони у складу са важећим планским документом, у насељеном месту које има 10 000 или више становника,

(3) се инвестиција која је предмет захтева за остваривање права на подстицаје не финансира из других извора јавног финансирања, односно да није у поступку за остваривање финансирања из других јавних извора финансирања,

(4) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита.

Електронски образац захтева из става 1. овог члана садржи и поље чијим избором подносилац захтева потврђује да је извршио попуњавање и да подноси електронски захтев у складу са Правилником.

**Документација уз захтев за остваривање права на подстицаје**

**Члан 8.**

Уз електронски образац захтева за остваривање права на подстицаје, прилаже се у електронској форми, непосредно у оквиру софтверског решења еАграр:

1) пројекат за грађевинску дозволу и/или идејни пројекат и/или пројекат за извођење у складу са законом којим се уређује планирање и изградња са предмером и предрачуном радова, односно спецификација техничко-технолошких карактеристика за опрему и радове који чине предмет инвестиције, која садржи нарочито: јединицу мере, количину, јединичну цену и укупну цену ставке, као и укупну цену, укључујући посебно исказану нето цену и износ пореза на додату вредност, изражене у динарима;

2) грађевинска дозвола, односно решење за извођење радова, осим за прихватљиве инвестиције у врсте објеката за које није прописано издавање грађевинске дозволе, односно није прописано издавање решења за извођење радова, у складу са законом којим се уређује планирање и изградња, као и за инвестиције у набавку нове опреме, машина и уређаја;

3) копија плана и извод из катастра непокретности (препис листа непокретности, односно препис поседовног листа ако није успостављен нови операт), односно извод из земљишних књига ако није успостављен катастар непокретности, односно правоснажна дозвола за употребу објекта који је предмет инвестиције, у складу са законом којим се уређује планирање и изградња, односно у складу са законом којим се уређује озакоњење објеката – ако је предмет захтева за остваривање права на подстицаје опрема која се уграђује у постојећи објекат;

4) доказ да се инвестиција реализује у индустријској зони у складу са важећим планским документом, у насељеном месту које има 10 000 или више становника – ако је предмет захтева остваривање права на подстицаје у изградњу и опремање објекта за складиштење и прераду пољопривредних производа.

Ако се уз електронски образац захтева из става 1. овог члана прилаже документација на страном језику, истовремено се прилаже и превод те документације на српски језик од стране овлашћеног судског преводиоца.

Дигитализацију и оверу техничке документације из става 1. тачка 1) овог члана, поред лица утврђених законом којим се уређује електронски документ, може извршити и лице са лиценцом одговорног пројектанта, уписано у одговарајући струковни регистар.

**Члан 9.**

Управа прибавља по службеној дужности, у складу са законом којим се уређује општи управни поступак податке о евидентираним доспелим неизмиреним дуговањима према министарству надлежном за послове пољопривреде, по основу раније остварених подстицаја, субвенција и кредита.

**Члан 10.**

Овлашћено службено лице електронски управно поступа у поступку у остваривању права на подстицаје, користећи електронску идентификацију високог нивоа поузданости, односно квалификовани електронски сертификат.

**Пријем електронског обрасца захтева**

**Члан 11.**

Управа омогућава пријем електронског обрасца захтева из члана 10. Правилника, као и других захтева и поднесака у оквиру остваривања права на подстицаје, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и Правилником.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру остваривања права кроз софтверско решење еАграр додељивати и бројеве, односно ознаке које су интерног карактера.

**Члан 12.**

Приликом пријема захтева за остваривање права на подстицаје, Управа проверава да ли је захтев правилно попуњен, да ли је приложена уредна прописана документација, као и да ли подаци који су унети у захтев одговарају подацима из регистара и евиденција у електронском облику из члана 15. Правилника.

Ако захтев за остваривање права на подстицаје није правилно попуњен, или ако уз захтев за остваривање права на подстицаје није приложена уредна прописана документација или ако подаци који су унети у захтев за остваривање права на подстицаје не одговарају подацима из регистара и евиденција у електронском облику из члана 15. Правилника, Управа обавештава подносиоца неуредног захтева за остваривање права на подстицаје на који начин да уреди тај захтев и то у року који не може бити краћи од осам дана од пријема обавештења, уз упозорење на правне последице ако не уреди захтев за остваривање права на подстицаје у року, у складу са законом којим се уређује општи управни поступак.

Управа решењем одбацује захтев за остваривање права на подстицаје:

1) ако је поднет од стране лица које не испуњава услове из члана 5. Правилника;

2) ако није поднет у року одређеном јавним позивом;

3) ако није поднет путем софтверског решења еАграр;

4) ако подносилац не уреди свој захтев на начин из става 2. овог члана;

5) у другим случајевима у складу са законом.

Ако се провером података из регистара и евиденција у електронском облику из члана 15. Правилника утврди да подносилац захтева има доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита, Управа о томе обавештава подносиоца захтева и омогућава му да у року који не може бити краћи од осам дана од пријема обавештења, измири дуговања, односно обавезе, односно отклони друге недостатке, уз упозорење на правне последице ако не испуни услове за остваривање права на подстицаје, у складу са законом којим се уређује општи управни поступак и Правилником.

 Ако је административном провером утврђено да захтев испуњава прописане услове за остваривање права на подстицаје и ако постоје расположива финансијска средства опредељена јавним позивом, директор Управе доноси решење којим се кориснику подстицаја утврђује право на подстицаје у износу утврђеном у складу са посебним прописом којим се уређује расподела подстицаја у пољопривреди и руралном развоју и налаже исплату.

Решењем из става 5. овог члана кориснику подстицаја се одређује рок у коме је дужан да у потпуности реализује одобрену инвестицију и Управи поднесе документацију којом се доказује реализација одобрене инвестиције.

Решење из става 5. овог члана садржи и податке о обавезама корисника подстицаја у складу са законом којим се уређују подстицаји у пољопривреди и руралном развоју и Правилником.

**Члан 13.**

Ако износ расположивих средстава по јавном позиву није довољан за све поднете захтеве за остваривање права на подстицаје, комисија коју образује министар надлежан за послове пољопривреде (у даљем тексту: Комисија) оцењује и бодује поднете захтеве.

Елементи за бодовање поднетих захтева дати су у табели:

|  |  |
| --- | --- |
| Елементи | Максималан број бодова |
| 1. Циљеви који се постижу реализацијом инвестиције (процена степена унапређења стања у области у којој се реализује инвестиција, обим и значај планиране инвестиције) | 30 |
| 2. Економски оптималан финансијски план пројекта (однос између приказаних трошкова у буџету (финансијском плану) и очекиваних резултата) | 20 |

У складу са оценом из става 1. овог члана, Комисија даје предлог директору Управе за одобравање права на подстицаје, до износа расположивих средстава по јавном позиву.

**Члан 14.**

После доношења решења о одобравању права на подстицаје а најкасније 30 дана пре истека рока за реализацију одобрене инвестиције и подношење документације којом се доказује реализација одобрене инвестиције, корисник подстицаја може поднети захтев за измену одобрене инвестиције преко портала софтверског решења еАграр ако:

1) су измене одобрене инвестиције такве да се њима не мењају битне особине, односно сврха инвестиције;

2) се измене односе на продужетак рока за реализацију одобрене инвестиције, односно продужетак рока за подношење документације којом се доказује реализација одобрене инвестиције, из оправданих разлога;

3) реализација одобрене инвестиције није могућа или није економски оправдана услед:

(1) више силе,

(2) немогућности добављача да обезбеди опрему и извођење радова,

(3) промене прописа,

(4) увођења нових технологија које могу побољшати ефикасност предметне инвестиције.

Уз захтев за измену одобрене инвестиције, корисник подстицаја доставља и доказе којима се потврђује оправданост разлога за измену.

О захтеву за измену одобрене инвестиције одлучује директор Управе решењем.

Ако је вредност инвестиције из захтева за измену одобрене инвестиције мања од вредности предмета инвестиције утврђене решењем о одобравању права на подстицаје, Управа решењем из става 3. овог члана налаже подносиоцу захтева да врати вишак исплаћених новчаних средстава.

Ако је вредност инвестиције из захтева за измену одобрене инвестиције, већа од вредности предмета одобрене инвестиције утврђене решењем о одобравању права на подстицаје, решењем из става 3. овог члана не може се одобрити додатни износ подстицаја.

**Члан 15.**

Ако услед промењених околности корисник подстицаја није у могућности да реализује инвестицију у складу са решењем о одобравању права на подстицаје, односно решењем о измени одобрене инвестиције, може пре истека рока за реализацију инвестиције преко портала софтверског решења еАграр Управи поднети захтев за повраћај исплаћених новчаних средстава.

Уз захтев из става 1. овог члана корисник подстицаја доставља доказе којима се чини вероватним наступање промењених околности услед којих није у могућности да реализује инвестицију у складу решењем о одобравању права на подстицаје, односно решењем о измени одобрене инвестиције.

Захтев из стaва 1. овог члана поднет од стране лица којем није одобрено право на подстицаје, неблаговремен захтев, захтев који није поднет путем софтверског решења еАграр, Управа одбацује без разматрања.

Директор Управе решењем одобрава повраћај исплаћених средстава са инструкцијама за уплату и роком за уплату од 15 дана од дана пријема решења.

Лице којем је одобрено право на подстицаје које врати новчана средства у складу са решењем из става 4. овог члана, не сноси правне последице непридржавања обавеза корисника подстицаја у складу са законом којим се уређује пољопривреда и рурални развој.

**Члан 16.**

Корисник подстицаја у потпуности реализује инвестицију под условима, на начин и у року одређеним решењем којим је одобрено право на подстицаје, односно решењем о измени одобрене инвестиције, и у том року преко портала софтверског решења еАграр Управи доставља документацију којом се доказује реализација одобрене инвестиције, и то:

1) изјаву корисника подстицаја да је реализовао инвестицију у складу са законом којим се уређују јавне набавке и документацију о извршеној јавној набавци, односно изјаву корисника подстицаја да овим законом за набавку добара, услуга или радова није прописана примена прописа којима се уређују јавне набавке;

2) копију уговора са овлашћеним извођачем радова – за инвестиције у изградњу објекта;

3) копију грађевинске књиге, односно друге прописане документације у складу са прописима којим се уређује планирање и изградња – за инвестиције у изградњу објекта;

4) копију окончане ситуације за изведене радове – за инвестиције у изградњу објекта;

5) употребну дозволу за објекат који је предмет инвестиције, односно пројекат изведеног објекта за прихватљиве инвестиције у врсте објеката за које није прописано издавање употребне дозволе, у складу са законом којим се уређује планирање и изградња;

6) доказ о извршеном плаћању предметне инвестиције, и то: потврду о преносу средстава или извод оверен од стране банке.

Ако је предмет инвестиције набавка опреме, корисник подстицаја у року из става 1. овог члана доставља:

1) копију рачуна за набавку предметне инвестиције у складу са решењем о одобравању права на подстицаје, односно решењем о измени одобрене инвестиције;

2) копију отпремнице за набавку предметне инвестиције, односно јединствену царинску исправу и међународни товарни лист ако је корисник сам извршио увоз предмета инвестиције;

3) копију гарантног листа, односно изјаве о саобразности за извршену набавку предметне инвестиције, односно копију изјаве добављача да опрема не подлеже обавези издавања гарантног листа;

4) копију изјаве добављача да је испоручена опрема нова.

**Члан 17.**

Корисник подстицаја објекат за складиштење и прераду пољопривредних производа који је предмет подстицаја користи преко органа јединице локалне самоуправе или правних лица чији је оснивач јединица локалне самоуправе у складу законом.

**Износ подстицаја и износ расположивих средстава по Јавном позиву**

**Члан 18.**

 Подстицаји се утврђују у процентуалном износу од вредности прихватљиве инвестиције у складу са законом којим се уређују подстицаји у пољопривреди и руруалном развоју и посебним прописом којим се уређује расподела подстицаја у пољопривреди и руралном развоју.

Највиши укупни износ подстицаја који корисник може да оствари по јавном позиву je 100.000.000 динара.

 Укупна расположива средства по овом Јавном позиву опредељују се у износу од je 200.000.000 динара, у оквиру укупног износа који је за ову намену одређен посебним прописом којим се уређује расподела подстицаја у пољопривреди и руралном развоју.

**Објављивање Јавног позива и информације у вези расписаног јавног позива**

**Члан 19.**

 Јавни позив за подношење захтева за остваривање права на подстицаје за инвестиције за унапређење и развој руралне инфраструктуре за 2023. годину, објављује се на огласној табли Управе за аграрна плаћања, Булевар краља Александра бр. 84, 11000 Београд, као и на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе за аграрна плаћања <http://www.uap.gov.rs>.

 Информације у вези расписаног Јавног позива доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова, као и на званичној веб презентацији еАграр, на адреси <https://eagrar.gov.rs>.

У Београду, 13. новембарa 2023. године,

|  |  |
| --- | --- |
| **Број: 000348596 2023 14846 008 001 012 001** **Дана: 13.11.2023. године** |  **В.Д.  ПОМОЋНИКА ДИРЕКТОРА** **Наташа Радукић****по овлашћењу** **број 000317847/2/2023 од 26.10.2023. године** |